রক্তের নেশাগ্রস্ত নরপিশাচের মরণকামড় থেকে প্রাণ বাঁচাতে চয়ন, অসিত, হানিফ আর খালিদ দৌড়ে গিয়ে ঢুকল গাড়িতে, পেছনে পেছনে দৌড়ে গেল এরশাদ। বন্দুকের বাঁট দিয়ে গাড়ির কাচ ভেঙ্গে ফেলল সে। টেনে বের করে আনল খালিদকে। মাটিতে ফেলে পেটানো শুরু করল তাকে, এদিকে হানিফ, চয়ন আর আকবর আলী দৌড়ে পালালো সেখান থেকে। বরফকলের অদূরে দাঁড়ানো ছিল তিন কোস্ট গার্ড সদস্য। খালিদ তাদেরকে ডাকল চিৎকার করে, কিন্তু এগিয়ে এলো না কেউ। মনিরকে বন্দুকের বাঁট দিয়ে ইচ্ছেমত পেটালো এরশাদ। এরপর বরফকলের বরফ ভাঙার ২০ কেজি ওজনের মুগুর নিয়ে আসা হল। সেটা দিয়ে থেঁতলে দেয়া হল তার পা। এরপর এরশাদ লাফিয়ে উঠল তার বুকের ওপর, জ্ঞান হারালো মনির। কিন্তু রাখে আল্লাহ মারে কে! এত কিছুর পরেও ভাগ্যের জোরে সৈয়দ মনির সেদিন মরেনি। কিন্তু পৈশাচিক নির্যাতনে মারা গেল যুবলীগ নেতা খালিদ। মুগুরের পিটুনি, বুকের ওপর উঠে এরশাদের অগণিত লাফ আর শ্বাসরোধ এ তিন কায়দার নির্যাতনে মারা হল খালিদকে। ভৈরব নদীতে সিমেন্টের বস্তায় ভরে ফেলে দেয়া হল খালিদের লাশ, গাড়ি আর মোটর সাইকেল দুটোও। আর এটাই ছিল এরশাদ শিকদারের হাতে খুন হওয়া মানুষগুলোর মধ্যে একমাত্র লাশ যেটি উদ্ধার করা সম্ভব হয়েছিল পরবর্তীতে।